Bekende Amerikaanse akteur dood aangetrefMark Salling. Foto: Facebook Volgens berigte het Salling (35) vermoedelik sy eie lewe geneem. Daily Mail berig die akteur se liggaam is naby ŉ sportveld naby sy huis gevind waar hy homself vermoedelik gehang het. Amptelike inligting rondom sy dood is egter nie bekendgemaak nie. CNN berig Salling se prokureur, Michael Proctor, het sy kliënt se afsterwe in ŉ verklaring bevestig. “Mark was ŉ gawe en liefdevolle persoon, ŉ persoon met wonderlike kreatiwiteit, wat alles in sy vermoë gedoen het om op te maak vir ernstige foute en oordeelsfoute,” lui die verklaring. Die akteur se dood kom nadat hy skuld erken het op ŉ aanklag van die besit van kinderpornografie wat teen hom aanhangig gemaak is. BBC berig ondersoekers het, nadat hulle ŉ wenk ontvang het, op duisende foto’s van kinderpornografie op Salling se rekenaar afgekom. Hy sou op 7 Maart gevonnis geword het. Volgens BBC het Salling verlede jaar in Oktober ŉ pleitooreenkoms met die staat aangegaan om ŉ maksimum vonnis van tot 20 jaar tronkstraf vry te spring. Mediaberigte voer aan hy sou na verwagting tussen vier en sewe jaar tronkstraf opgelê geword het. Salling het die rol van Noah “Puck” Puckerman in Glee van 2009 tot 2015 vertolk. Hy word oorleef deur sy ouers en broer.